วัดอรุณราชวราราม เปิดท่าเทียบเรือรองรับการท่องเที่ยวเชิงวัฒนธรรม
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวในการเปิดท่าเทียบเรือวัดอรุณราชวราราม รองรับการท่องเที่ยวเชิงวัฒนธรรมว่า จากการที่วัดอรุณราชวราราม เป็นศาสนสถานที่มีสถาปัตยกรรมล้ำค่า มีเอกลักษณ์ที่เป็นที่รู้จักของคนทั่วโลกและยังเป็นสถานที่ยึดเหนี่ยวจิตใจของคนไทย  ตลอดระยะเวลาที่ผ่านมา มีทั้งหน่วยงานภาครัฐเอกชน รวมถึงประชาชนได้มีส่วนร่วมบูรณปฏิสังขรณ์ศาสนสถาน ทั้งการบูรณะพระอุโบสถ การจัดทำชุดหนังสือเป็นสื่อสร้างองค์ความรู้ด้านประวัติศาสตร์ศิลปสถาปัตยกรรม ล่าสุดได้จัดสร้างท่าเทียบเรือวัดแห่งใหม่เพื่ออำนวยความสะดวกของนักท่องเที่ยว ทั้งชาวไทยและต่างชาติที่มาเยี่ยมชมวัดความงดงามของวัด โดยมีผู้เชี่ยวชาญด้านประวัติศาสตร์สถาปัตยกรรม จากคณะสถาปัตยกรรมศาสตร์ มหาวิทยาลัยศิลปากร ดำเนินการ  สำหรับการสร้างท่าเทียบเรือดังกล่าว จะทำให้ประชาชนในพื้นที่ได้รับความสะดวกและปลอดภัยในการเดินทางทางเรือรองรับการจัดกิจกรรมสืบสานประเพณีไทยที่จัดขึ้นภายในวัด โดยเฉพาะประเพณีลอยกระทง ซึ่งท่าเรือแห่งนี้จะเป็น 1 ใน 10 ท่าน้ำประวัติศาสตร์ของการจัดกิจกรรมลอยกระทงอีกด้วย